**Vis-a-vis de vis**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Plecam neobservat din mohorâta casă

pe culmile-nsorite din visul nepermis

și nu știam că visul, hienă mânioasă,

o să mă-mpartă-n două, între real și vis.

Un vis este Înaltul ascuns în fiecare

unde dorim culpabili a mai gusta un pic

nectarul amăgirii, o nouă provocare,

ideea falsă prinsă în clești de borangic.

Capcană, evadare, extaz sau prăbușire?

Ce sens mai are totul când viața-i inamic?

O clipă, o vecie, declin sau înflorire?

Zadarnică visare - preludiu spre nimic!

Adina V.

25. 04. 2017